정조 6년
壬寅十二月十六日巳時。上御誠正閣。大臣備局堂上引見入侍時。領議政徐命善。左議政李福源。右議政金熤。行吏曹判書金華鎭。行禮曹判書鄭尙淳。戶曹判書李性源。漢城判尹鄭昌聖。工曹判書徐有慶。知中樞府事鄭民始。兵曹判書徐有隣。刑曹判書嚴璹。咸春君李昌運。漢城右尹李柱國。行副司直李敬懋。大司憲李敬養。大司諫沈有鎭。應敎徐有成。掌令柳翼之。持平金寅燮李馨德。校理李喆模。修撰嚴思晩。副修撰吳泰賢。左承旨李在學。記事官趙衍德。事變假注書馬思人。記注官金健修金鳳顯。以次進伏訖。上曰。訓將。何不入來乎。命善曰。方以惶恐待罪。不得入來。知義禁亦然矣。上曰。訓將與知義禁竝入侍事。分付。思人承命出。與具善復鄭一祥偕入進伏。上曰。德相何等重囚。而守直軍之越墻潛出。亦一變怪矣。命善曰。果是無前之事。莫非隄防不嚴之致。不勝驚惋矣。命善曰。近者寒事愈劇。連日臨殿之餘。聖體。若何。上曰。一樣矣。命善曰。眼部所患。今臻復常乎。上曰。差勝矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。進御六君子湯。至今日爲五貼。而本方中拔吉更只角。減人蔘二分。限十貼煎進。似好矣。上曰。只今日煎進。可也。命善曰。醫官。方待閤外。使之入診。好矣。上曰。置之。可也。命善曰。元子宮百日。只隔數日。下情不勝欣忭矣。上曰。今番庭試榜。果何如。命善曰。聞今番登科者。俱是實才。而其中尹行任李崑秀。皆來頭可用之人。爲朝廷得人誠多幸矣。上曰。果然矣。今則右相。專以科作爲主。而若取爛燁則京儒必多參。故予則每留意於鄕儒矣。命善曰。今番科榜果善出。而至於李崑秀。秋到記時冤屈。而今果登科。誠壯矣。熤曰。文筆凡百。誠人才矣。上曰。合考中亦多實才。而金秀臣兪孟煥。聞是陞學才士云矣。命善曰。武科多出。歡聲載路。可謂和氣滿城矣。上曰。今番見屈者。當爲幾何。在學曰。原榜三百人中。只六十人見屈矣。上曰。鞭芻甚易。故如是多出。而都監敎鍊官參榜者。亦至七人矣。善復曰。渠輩擧皆欣悅矣。上曰。左相家又出大科。是可欣幸矣。福源曰。實有盛滿之懼。不知爲喜矣。上曰。尹行任。風雪場中。呈券於二天。是誠實才矣。命善曰。然矣。上曰。多得人才。是甚幸矣。命善曰。金禧燮亦實才云矣。福源曰。柳憲周。亦有文名者矣。上曰。直赴試券易書事。涉過矣。命善曰。古例已然。故今亦爲之。而直赴異於元榜。易書實爲太過矣。上曰。策文易書。每多誤書。故多失人才矣。福源曰。果有此慮矣。命大臣奏事。命善曰。回啓則無可奏者。而今番關西穀臭載。人物多致渰沒。事甚慘切。該監司地方官。雖曰不善擧行。而當初督令載運者。卽臣也。臣聞此報。終日心神不平。殆至廢食。臣願自被罪罰。以謝冤魂矣。上曰。卿言過矣。命善曰。見今和氣之中。有此慘然之事。臣心安得不然乎。上曰。致敗於何邑境內乎。命善曰。致敗雖在黃海道。而箕伯亦難免不善裝載之責矣。上曰。海伯緘辭。今已發關乎。命善曰。自戶曹已爲行關云矣。上曰。當自刑曹發緘矣。璹曰。自臣曹。亦已擧行矣。上曰。狀啓旣有發緘之判付。則當下刑曹。而下於戶曹。承旨近多生疎之人。故事多做錯矣。其委折。注書出去知入。思人承命出。回奏曰。係是恤典狀啓。故出給戶曹。而緘辭。只分付刑曹云矣。命善曰。北漢餉還。幾盡收捧。而卽今所餘三百餘石。皆是城內居民之所受云。北漢旣在高陽之尤甚邑。則三分一停退。宜蒙一視之澤。而特以部字內之故。獨不入於磨鍊中。且因餉還之捧留本邑。或以錢代捧。居民輩實無推移備納之勢。當此歲末。合有軫念之道。故敢達矣。上曰。特爲停退。可也。出擧條上曰。今番賞格木。兵曹皆以純錢上下云。戶曹亦依此爲之乎。性源曰。臣曹則以錢木上下矣。民始曰。臣廳亦以錢代給。而數至六萬餘兩矣。上曰。今則錢荒。似有救急之效矣。命善曰。似然矣。命善曰。陳賀箋文與正朝箋文。兼送差員之命。寔出除弊之聖意。而差員來呈箋文之後。留待正朝。始爲下直。則今當歲末。曠官可悶。已上來差員。則使之當日下去。此後上來者。亦卽陸續下去事。分付。受由及赴擧守令。皆令當日還官之意。令該曹申飭。何如。上曰。下送後。草記。可也。出擧條上曰。新除豐德瑞山倅。果何如。命善曰。李潤國。是乃父之子。當善爲矣。上曰。柳光璧。緣何見遞乎。命善曰。聞有治聲。今居貶下。未知其故矣。性源曰。各貢人舊遺在七萬石蕩減之命。實爲莫大之惠澤。若只就乙酉年最久遺在條蕩減。則如奉常寺掌苑署之遺在最多者。則蕩減之數。或爲二萬二千六百餘石。或爲一萬四千六百餘石之多。其外遺在最少之貧殘者。則未蒙一視之澤。不無向隅之歎。若自乙酉年。退計至丁酉年。合十三年遺在中。隨其久近多寡而酌量蕩減。則庶爲均一蒙惠之道。不可不一番經稟。故敢此仰達矣。上曰。大臣之意。何如。領議政徐命善曰。一依各道舊還例。隨其多寡。酌量分數。各以最久條蕩減。俾準七萬石之數。則蒙惠之政。可以均一矣。上曰。依爲之。出擧條民始曰。各道收租。今將磨鍊。而京畿湖西災結旣多。在前如此之時。例皆減分。則今年亦當減分。湖南嶺南。昨冬已爲減分。而今年年事。不可謂大登。亦姑爲依前磨鍊。何如。上曰。依爲之。出擧條上曰。京畿亦當減分矣。民始曰。今年京畿湖西給災之多。前所未有矣。命善曰。發賣明當始給。而與殿座相値。何以爲之乎。上曰。勿拘赴衙。可也。上曰。抄戶僅至二萬餘戶。穀簿似有裕矣。命善曰。然矣。民始曰。限麥秋已磨鍊矣。上曰。審理。幾何爲之乎。璹曰。臣則除拜屬耳。姑未照察。參判連以別雲劍入侍。數日不能赴坐矣。上曰。錄啓中或有傅生之人乎。命善曰。見單抄則其中四五人。庶有可生之路矣。命書榻敎曰。前刑曹參判李崇祜仍任。着意審理。璹曰。濟州定配罪人二萬。以先朝特敎。初不入於放未放秩。今番亦難循例擧行矣。上曰。卿等之意。何如。命善曰。罪犯若是深重。實難放釋矣。福源曰。旣有先朝下敎。有難擧論矣。璹曰。李漌配所傳書之羅望金。當初有待用刑刑配之敎矣。今番赦典時。待用刑刑推事。有蕩滌之命。而定配之命則自在。似當依前敎定配。而使望金傳書之李德華。今旣蒙放。持去之望金。亦難遽然發配。何以爲之乎。上曰。蕩滌。可也。出擧條上曰。今番赦典未放者。只洪忠道二人。江原道一人矣。初番蒙放者。爲二千四百六十餘人。而其後更抄見漏者。竝爲放釋。合爲三千二百餘人矣。命善曰。今番惠澤。在古罕有。且除保主人之弊。果是盛德事矣。上曰。參判卽爲入來肅謝。判堂偕往本曹。同爲審理。可也。璹承命先退。上曰。捕將進前。柱國進伏。上曰。禁府守直軍。爲人。何如。柱國曰。渠則稱以居在金浦。而爲人極了了矣。上曰。刑曹所供。稱以居在富平云。此亦相左矣。柱國曰。渠以上番軍。五次上京云。而施威以問則供內。德相謂以一子方在配所。一孫自配所先爲上京。而未知方在何處。且奴子輩。當留禁府近處。探問家中消息云云。且曰曾經吏判知敦寧。而本來無罪。今若白放。則當爲司䆃司饔提調。當厚給財貨云。故果爲潛出越墻云。更爲捉來他軍士。詳細盤詰。則大體酬酢。果如是矣。上曰。名曰鞫囚。而有此擧措。實是前古所無之事矣。命善曰。以獄囚而使人使喚。前所未聞之事矣。熤曰。誠非些少變怪矣。善復曰。在昔罪人南極。果有逃躱之事。而捉來於樓院。今者重囚之作此擧措。實是臣等不善檢束之致。合被重勘矣。上曰。南極事。果在何時乎。一祥曰。事在甲寅年間矣。上曰。其時堂郞。何以勘罪乎。一祥曰。其時臣之三寸叔。亦以同義禁拿處矣。上曰。見今獄事。每致玩愒。故有此擧措矣。命善曰。人心狃玩。果有此等之變矣。上曰。定配人逃躱。守令亦被罪罰。今於此事。卿等難免其罪矣。命善曰。聖敎誠然矣。福源曰。都事旣有還捉之功。亦有可恕之端矣。上曰。守直軍。似是京軍矣。命善曰。果有此慮。雖有衛立軍。亦難防奸矣。上曰。此路一開。後弊難防矣。命善曰。獄體何等嚴重。而直軍之如是作奸。實有無窮之慮矣。上曰。大抵獄垣。聞甚卑低。每於摘奸時。輒有踰越往來之事。所謂王府。極甚疎虞矣。命善曰。果然矣。柱國曰。外衛直軍。當盤問乎。上曰。此則放送。可也。命善曰。所謂等牌。當知厥漢根着矣。上曰。更問其根着。可也。柱國曰。査問後。當草記入啓乎。上曰。使從事官李元謙來稟。可也。敬懋曰。今番直赴濟州擧子。不爲上來矣。上曰。當此隆冬。勢難越海。故不得上來矣。上曰。去九月初七日入直軍兵。欲以二十日試射。盡爲待令事。分付。敬懋曰。臣營鄕軍。今已下往矣。上曰。然則兵曹訓營軍及扈衛軍官。盡爲應試事。分付。善復曰。當依此擧行矣。上曰。今番放榜促急。鄕擧人所着服色。想難造成。以濟用監衣服給之。可也。上曰。三司進前。敬養有鎭有成等以次進伏。上曰。臺閣之論。自有公議。前啓停連。何可干涉。而啓紙殆爲一卷。且已經年。豈無輕重之可以區別者乎。關係隄防者。初非可論。而或不無一二不緊者。兩司相議爲之。可也。其中數三人則予欲以依啓賜批。而從後處分。非不知近於顚倒。而一伸公議。亦似無妨矣。命善曰。聖敎誠好矣。上曰。今日玉堂。盡數入來耶。有成曰。徐美修。以病不入來。洪仁浩姑未肅拜矣。命善曰。兩司出去楹外。相議後進前好矣。敬養等退出楹外。少頃進伏。三司敬養等曰。鄭致達妻之凶逆。前後聲討已盡。其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀而窩窟則此賊也。推戴逆禶。謀危宗社。範能之逆節而根柢則此逆也。此豈容一日假息於覆載之間哉。三司之論。已及五載轉而爲合辭之啓。合辭之啓。又閱累朔。轉以爲伏閤之爭。至於今日處分。又止於近島出置。嘻噫。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末勘之命耶。國無法則已。如其不然則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法而姑從次律者。不過曰恐傷先王之德也。欲體先王之心也。此則有大不然者。先大王之於渠。至慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謀英烈。卓越百王而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。上曰。不允。又啓曰。噫嘻。痛矣。龜柱之罪。可勝誅哉。顧其地處何如。恩造何如。而不思報效之道。恣其濫滑之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以㥻我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸逆之招觀之。根柢之所萌蘖。龜柱也。窩窟之所豢養。龜柱也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。上曰。不允。又啓曰。請有白事。上曰。有白已施孥籍之典。何爲傳啓乎。華鎭曰。只籍産矣。上曰。不然矣。敬養曰。臣今纔入來。而啓紙初未修正。故有此誤奏矣。上曰。澤徵支解事。何不傳啓乎。敬養曰。啓紙中初不載錄。故不得傳啓矣。兩司敬養等曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。上曰。不允。又啓曰。會遂之罪惡。與澤遂。一而二二而一。則啓能凶慘不道之謀。決無不知而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。上曰。不允。又啓曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。上曰。不允。又啓曰。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耉輝師興。究厥情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故則不可以未及結案。置之。請遲晩後物故。罪人啓能。亟施孥籍之典。上曰。不允。又啓曰。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又啓曰。請志恒事。上曰。此則丹書已伸雪矣。敬養曰。此則停啓矣。又啓曰。噫嘻。痛矣。亂臣賊子。從古何限。豈有若逆澤逆白窮凶極惡。載籍以來所未有所未聞者。而若論其窩窟根柢。則最中是已。噫。釀成前茅之逆澤執手申托者。最中也。圖出殿後之凶白。合謀行貨者。最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狠毒勃慢之說。尤極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其姪義翊之廢棄。陰懷怨懟之志。潛售窮凶之計。左翊右直。前澤後白。頤指氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激請楸子島荐棘罪人最中。更令王府。拿致設鞫。期於得情。夬正王法。上曰。不允。府啓敬養等曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。又啓曰。聖中之罪。可勝誅哉。包藏禍心主張凶論。敢托不敢言之地。倡出不忍聞之說作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。上曰。不允。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。上曰。不允。又啓曰。趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。又啓曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。又啓曰。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。上曰。依啓。又啓曰。請孫效忠等事。上曰。張志恒。旣已停啓。則此在勿論中矣。敬養曰。此則停啓矣。又啓曰。噫嘻。李普行之罪。可勝誅哉。賦性妖邪。行己暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。上曰。不允。又啓曰。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌夭之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。上曰。不允。又啓曰。柳戇。賦性陰慝。與德相。氣類相感。傾身附麗。與國榮。肝肚相屬。跳踉一世。紹介兩賊者。一則戇也。二則戇也。夫德相。以先正之孫。得儒者之名四十年。無一介經生學徒之及門者。其蔑蔑無聞可知。戇獨延譽於國榮。致意於德相。必欲藉德相之重。張國榮之勢。而渠則以山林主人自處。究其造謀。已極叵測。而今於兩賊之罪著惡逆。則戇實亂之本罪之首也。國言喧騰。聲討迭發。而猶且徘徊顧望。終不離都下一步地。以渠濫猾之習。必不訟愆縮伏。甘心廢棄。將不知何樣伎倆。釀出何樣變怪。又況近來鋤黨太寬。不無網魚之或漏。有識隱憂。常在困獸之必鬪。苟思銷本折萌之策。宜莫先於此人之屛斥。請前府使柳戇。絶島定配。上曰。依啓。又啓曰。前持平姜文煥。聽言觀貌。已知妖惡不吉之人。況與德相爲舅甥之親。卵育於德相。爪牙於德相。陰謀凶計。無不慘涉。左排右布。相與助成。爲世仄目指點。德相罪惡旣露之後。屛伏鄕曲。杜門悚蹙之不暇。而乃反偃處城闉。略無顧忌。偵探朝論。密報凶賊。傳說浪藉。聽聞駭懼。其絶奸防患之道。決不可置之於輦轂之下。請前持平姜文煥。亟施屛裔之典。上曰。依啓。又啓曰。李義翊之附麗逆榮。同心沮遏之許多罪案。已悉於院啓之中。而至今倖逭。失之太寬。渠若有一分嚴畏之心。則固當杜門屛跡。含恩俟罪之不暇。而敢懷怨懟之心。陰結亂逆之徒。澤徵壁洞信宿之說。有白親切往來之狀。一一現發於鞫囚之招。而與其叔最中及從兄義直。暗地排布。密計綢繆。逆澤逆白之凶疏。次第粧出。窮凶情節。綻露無餘。則宜卽嚴覈窮詰。快施當律。一經取招。未及究竟而遽下全釋之命。獄體之疎虞。輿情之憤鬱。當如何哉。請李義翊。更令王府。設鞫嚴問。期於得情。上曰。不允。又啓曰。金養淳。卽崔鍾岳之妹壻也。白疏未及呈之前。鍾岳。袖示於養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。政以忠臣之裔。名出鞫囚。跡涉交通。此其罪比干連諸罪人。尤有甚焉。請金養淳。亟令王府。更爲設鞫。期於得情。上曰。不允。上曰。李命勳。與養淳。同在一啓。而不爲擧名。此則停啓乎。敬養曰。然矣。又啓曰。李義直。卽能賊之門徒也。妖譎之行。專襲於尊師之地。怨毒之意。撑着於讎國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所聞見。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕款款。排布綢繆之狀。明若觀火。昭不可掩。則窩窟根柢。不獨在於最翊。脈絡肯綮。可以得之於義直矣。請李義直。亟令王府。設鞫得情。快正典刑。上曰。不允。又啓曰。乙未冬諸賊之窮凶極惡。尙忍言哉。宗社之危。凜如一髮。神人之憤。普切八域。苟有秉彝之心。固當沬血飮泣。力討不暇。而惟彼成胤儉。自來附麗於麟謙。倀鬼於福瑩。必欲死黨而後已者也。噫。相臣抗義之疏。誠撑天地亘古今一大義理。而相福覈根之請。瑩中深文之斥。胤儉意同都憲之奏。前後迭發。左右嘗試。凶肚逆腸。一串貫來。則相福之臥斃牖下。瑩中之假息海島。已是失刑之大。而胤儉之晏然在家。揆以王章。寧有是理。刑政極其乖當。輿情去益憤惋。請削職罪人成胤儉。亟令王府。設鞫得情。快施當律。上曰。依啓。上曰。鄭德弼事。停啓乎。敬養曰。然矣。又啓曰。請權䎸事。上曰。已物故矣。又啓曰。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手慇懃。極口奬詡。至曰爾爲名疏。故不勝欽歎。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彝之天者。孰不欲食肉寢皮。而觀周亦人耳。獨何心腸。稱之以名疏。奬之以欽歎。至以素昧之人。有此委訪之擧耶。近來人心陷溺。倫綱斁晦。一種不逞之輩。倡其凶說。而如此怪鬼之徒。從而響應。名以儒生而如光泰天欽者。甘心護逆。名以朝官而如觀周者。恣意助凶。世道寒心。容有極哉。且其窮凶情節。旣發於囚供。則其在獄體。亦不可不嚴加究覈。快正典刑。請黑山島定配罪人任觀周。亟令王府。拿鞫嚴問。期於得情。上曰。不允。又啓曰。請亨夏事。上曰。此則當在姑停中矣。又啓曰。瑞集等事。上曰。此與亨夏同矣。院啓有鎭曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府。設鞫得情。快正王法。上曰。不允。又啓曰。李弘濟。地旣卑微。跡又閃倐。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。上曰。依啓。又啓曰。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又啓曰。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又啓曰。遠竄罪人安兼濟。以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。此賊最爲機括。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟。亟命王府。設鞫嚴問。期於得情。依律處斷。上曰。亟停勿煩。上曰。李宅鎭。與安兼濟。同在一啓。而不爲擧名。此則停啓乎。有鎭曰。意謂罪名之稍異。果爲停啓。而欲以所懷仰奏矣。又啓曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。上曰。不允。又啓曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。上曰。不允。又啓曰。乙未五月庭試榜事。尙何言哉。只緣凶徒之用奸。至有聖躬之受困。言之髮豎。思之膽掉。而主試物故。憑覈無路。論啓經年。國體徒損。則雖不可一向爭執。而朴宗集之擅刪日記。漫漶義理其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。上曰。不允。又啓曰。請範聖事。上曰。此則已物故矣。又啓曰。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮覈得情。請減死定配罪人德秀。亟令王府。更加嚴鞫。快正王法。上曰。不允。又啓曰。逆賊尙魯。卽是千萬古所未有之劇賊。而孥戮之典旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。上曰。不允。又啓曰。請李溎事。上曰。此等人。合有商量矣。有鎭曰。停啓矣。上曰。具庠趙宗鉉。亦爲停啓乎。有鎭曰。然矣。又啓曰。噫。以國榮之亘萬古所無之窮凶劇逆。而得保首領。臥斃牗下。朝廷之刑政紊矣。國人之憤惋深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剮。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂逆何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耉輝何以有追施之律。尙能何以有追施之請乎。如此亘古亘今。極凶極惡之罪。決不可以常例論。請物故罪人國榮。亟施孥籍之典。上曰。不允。又啓曰。請李儒慶事。上曰。此亦不甚關緊矣。有鎭曰。停啓矣。又啓曰。夢麟。卽逆澤之食主人也。澤徵之陰謀凶計。夢麟。無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔宗岳。卽有白之女壻也。其人。極爲陰譎。其供。亦甚閃忽。袖凶疏而質問於金養淳。看朝紙而論難於鄭聖休。且於搆進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。有源。卽有白之孽弟也。逆賊之弟。自有應坐之律。設無躬犯。有不可全釋。況有白之陰謀祕計。無不知之。身往而招憲隷。歷詆而質疏事。及其納供之際。敢以憂歎之說。欲爲掩諱之計。情狀極其狡惡。端緖幾至彰露。而遽命白放。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟遽命白放。今此四囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲嚴鞫。期於得情。各施當律。上曰。不允。又啓曰。澤白兩賊窮凶極惡之罪。實是載籍以來。所未有所未聞。則凡有血氣之倫。孰不欲手刃口磔。食肉寢皮。而噫彼崔光泰金天欽。身居首善之地。反懷護逆之心。挺身立幟。角勝懲討之論。究厥腸肚。與澤白。一而二二而一也。義理之晦塞。人心之陷溺。一至於此耶。此等梟獍之類。夬不可島配而止。請島配罪人崔光泰金天欽。亟令王府。設鞫得淸。夬正典刑。上曰。不允。又啓曰。洪樂彬。本以妖慝之物。加以凶悖之行。目不識丁而濫竊科第。慾甚充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人洪樂彬。亟令王府。設鞫嚴問。施以當律。上曰。不允。又啓曰。義翊之許多罪惡。已悉於前啓中。至今倖逭。失之太寬。而在渠道理。固當闔門俟勘。謝絶人客。而敢懷怨懟之心。陰結亂逆之徒。逆澤壁洞信宿之說。賊白親切往來之狀。畢露於鞫囚之招。而與其叔最中及從兄義直。暗地排布。密計綢繆。澤白凶疏。次第粧出。窮凶情節。彰著無餘。宜卽窮覈。夬施當律。而一番取招。未及究竟。遽下全釋之命。獄體疎虞。輿情憤惋。請義翊。更令王府。設鞫嚴問。期於得情。快正王法。上曰。不允。上曰。具允鈺事。停啓乎。有鎭曰。然矣。又啓曰。新除授司諫金和中。時在洪忠道禮山地。獻納姜彝正。時在公山地。正言姜垣。時在溫陽地。請竝斯速乘馹上來事。下諭。上曰。依啓。在學曰。兩司諸臺傳啓之際。擧措顚錯。揆以臺體。極爲未安。推考。何如。上曰。生疎所致。勿推。可也。出擧條敬養等曰。臣等於見職。豈有一分承當之望。而恩除纔降。賓對有命。怵畏義分。冒沒入參。及登筵席傳啓之際。臺體生疎。事多顚錯。至有承宣之請推。臣等昏謬溺職之罪。無所自逃。惶隕之極。靡所容措。以此情勢。何敢一刻晏然於臺次乎。請命遞斥臣等之職。上曰。勿辭。在學曰。大司憲李敬養。大司諫沈有鎭。掌令柳翼之。持平金寅燮李馨德。再啓煩瀆。退待物論矣。上曰。知道。敬養等以次退出。上曰。今日兩司事。誠寒心矣。玉堂。目覩諸臺無前之擧。而默無一言。亦甚慨然矣。命善曰。臺體之乖損。已無可言。而玉堂事。亦可慨矣。熤曰。三司之職任。何如。而今日事。誠極寒心矣。臺啓之可連而停者。固當十分商量爲之。而今日臺臣。初不留意。仰對之際。不能別白。停連之間。擧措顚錯。殆若一場戲劇。安有如許臺體乎。上曰。今日朝體。又不知落下幾層。誠可悶矣。熤曰。今日兩司長官之擧措。誠寒心矣。臺啓停連。事體不輕。而初不商量。胡亂取捨。貽羞臺閣。無復餘地。不可以承宣請推。置而不論。大司憲李敬養。大司諫沈有鎭。竝施削職之典。何如。上曰。雖出於生疎之致。筵席擧措。事未前有。貽羞極矣。竝罷職。可也。熤曰。隨參諸臺。亦不可無警。一竝罷職。何如。上曰。依爲之。出擧條福源曰。兩司有失。則玉堂規警。例也。今日兩司做錯非一。而玉堂默無一言。事甚慨然。不可無責。入侍玉堂。竝罷職。何如。上曰。依爲之。出擧條上曰。重臺閣。乃是我朝家法。而近來臺閣之擧措如此。故朝廷無警憚之意。豈不可悶乎。熤曰。今日臺臣。雖無可言。而殿下每於引接臺臣之際。若以今日臺臣。一例視之。則不能無輕臺閣之慮。伏願益留聖念焉。上曰。卿言儘好矣。卿之一言。可洗兩司之羞。亦可以扶得朝綱。予曷不體念乎。命善曰。右相之言。誠好矣。上曰。今日大憲。曾經吏參。大諫亦不可謂不擇。而擧措尙如此。豈不可慨乎。熤曰。都憲之職。實任世道。與大臣無異矣。命善曰。盛京禮部咨文二道出來。而一道則明年秋皇帝出來瀋陽事。此則以明年祗候之意。撰出回咨。一道則龍川漂民出送事。此則待節使。別伸謝悃之意。撰出回咨。定禁軍給馬下送于灣府。使之傳給鳳城將。以爲傳致盛京之地。何如。上曰。依爲之。出擧條命善曰。鞫囚守直。何等嚴重。而獄卒之受囑罪人。越墻通信。卽前所未聞之一大變怪。當該獄卒。外直羅將則方自法司。嚴覈重繩。而當日入直之都事。常時不飭之堂上。不可無罪。都事則施以竄配之典。堂上則一竝罷職。何如。上曰。依爲之。出擧條上曰。同義禁誰也。善復曰。李𡊠洪檢矣。上曰。李𡊠又以金吾事被罪。亦可怪矣。今番陞資多出。而此人獨不見參。卿等須知之也。命善曰。果然矣。命善曰。目今正卿。豈曰乏人。而吏曹參判李在協延豊君李𡊠。或有樹立。或是久次。俱合奬用。正卿陞品。似好。故敢達矣。上曰。依爲之。出擧條上曰。李𡊠。雖被譴罷。而陞資則無礙矣。命善曰。若在削職則不得擧論。而罷職則無所拘矣。善復曰。當初扈從軍兵登科之類。名曰局出身。一千三百八十名。分爲七局。自軍資監給料後。入直永肅門。而隨其有頉。連爲減數。至肅廟朝丙辰年。扈從出身無餘存。故以訓局出身一百五十名。永爲定額。分爲三局。輪回入番。而其後乙丑年武藝別監出身。每番十人式交差事定式。武藝局出身。通三番合爲三十名矣。今若以武藝出身及武藝別監之曾經軍門將校者。抄擇三十名。分番移入於明政殿西月廊。見今入直禁軍。還直於本處所。則宿衛之道。似爲嚴重。而武藝出身三十名之時存者。擧皆年老矣。年少出身與武藝別監之曾經將校者。通融抄擇。分番輪直。局出身武藝別監窠。隨其作闕減額。次三十名料。姑依古例。自軍資監頒給。而每年衣資則六同式。自戶曹上下。分番入直之時。宜有檢察之人。以其中勤幹人。依駕前駕後例。定爲牌頭。以爲領率。申飭之地。節目則自訓局磨鍊啓下。擧行。何如。上曰。依爲之。出擧條上曰。牌頭以敎鍊官中擇定。好矣。善復曰。曾經邊將中。亦爲擇定。恐合宜矣。上曰。可矣。命書傳敎曰。政官牌招開政。華鎭曰。臺諫及玉堂多窠。今當差出。而擬望之人乏少。外任竝擬。何如。上曰。依爲之。出擧條命善曰。臣見北伯私簡。則吳尙顯。旣與京來相親。且與仁邦。數次往來云。不可不一番盤問矣。福源曰。此人必査問。然後可知京來之虛實矣。上曰。尙顯年旣衰老。居相絶遠寧有同情之理乎。福源曰。曾經祥雲察訪時。和唱詩律云。推尋京來之道。惟在尙顯之拿來矣。命善曰。此獄事。歲前盡爲收殺則好矣。上曰。此人若發捕則幾日當入城乎。命善曰。不過八九日當拿來矣。熤曰。所謂海壽者。蹤跡亦極殊常。不可不拿來矣。命善曰。吳尙顯。旣是朝官。令禁府發捕。海壽。令捕廳發捕。似宜矣。上曰。卿等出去擧行。可也。命書榻敎曰。進御加減六君子湯。前方中去吉更只角減人蔘二分。自明日煎入。在學曰。明日唱榜時親臨門路。何處爲之乎。上曰。以仁和門擧行。可也。命退。諸臣以次退出。